b'\n_START_ARTICLE_\nThom Yorke\n_START_PARAGRAPH_\nThomas Edward Yorke (s\xc3\xbcndinud 7. oktoober 1968 Inglismaal Northamptonshire\'is Wellingboroughis) on briti muusik. _NEWLINE_Ta on tuntud eesk\xc3\xa4tt ansambli Radiohead laulja ja peamise laulukirjutajana. Ta avaldas 2006. aasta juulis sooloalbumi "The Eraser". Instrumentidest m\xc3\xa4ngib ta p\xc3\xb5hiliselt elektrikitarri, akustilist kitarri ja klaverit, kuid on m\xc3\xa4nginud ka trumme ja basskitarri. Samas on tema sooloalbumil kuulda rohkem eksperimentaalset elektroonilist muusikat._NEWLINE_Yorke s\xc3\xbcndis suletud vasaku silmaga. Arstide hinnangul oli tema silm halvatud ja see seisund oli p\xc3\xb6\xc3\xb6rdumatu. Silmaarst soovitas lihase siirdamist. Enne 6-aastaseks saamist tegi Yorke l\xc3\xa4bi 5 silmaoperatsiooni ja tema hinnangul viimane neist eba\xc3\xb5nnestus, mist\xc3\xb5ttu silmalaug j\xc3\xa4i n\xc3\xb5rgaks ja vajus ise alla. Kuni viimase operatsioonini pidi Yorke silma peal sidet kandma._NEWLINE_Yorke s\xc3\xbcndis keemiaseadmete m\xc3\xbc\xc3\xbcgimehe perekonnas. Varsti p\xc3\xa4rast poja s\xc3\xbcndi sai pere t\xc3\xb6\xc3\xb6d \xc5\xa0otimaal, kus pere elas, kuni Thom oli 7-aastane. Edaspidi kolis pere tihti, Thom k\xc3\xa4is paljudes koolides ja silma t\xc3\xb5ttu narriti teda koolis. L\xc3\xb5puks j\xc3\xa4i pere 1978 Oxfordshire\'is paikseks._NEWLINE_Yorke sai kitarri 7-aastaselt. Tema s\xc3\xb5nul oli kool v\xc3\xa4ljakannatatav, sest selle muusikaosakond paiknes \xc3\xbclej\xc3\xa4\xc3\xa4nud koolimajast eraldi ja ta veetis seal p\xc3\xa4rast kooli palju aega. Seal kohtas ta oma tulevasi b\xc3\xa4ndikaaslasi Ed O\'Brienit, Phil Selwayd, Colin Greenwoodi ja Colini nooremat venda Jonny Greenwoodi. 11-aastaselt moodustas ta esimese b\xc3\xa4ndi ja kirjutas oma esimese laulu. Selle b\xc3\xa4ndi nimi oli On A Friday (\'reedel\'), sest reede oli ainus p\xc3\xa4ev, mil b\xc3\xa4ndil oli lubatud harjutada._NEWLINE_P\xc3\xa4rast kooli l\xc3\xb5petamist ei l\xc3\xa4inud ta kohe edasi \xc3\xb5ppima, vaid tegi \xc3\xbche aasta jooksul juhut\xc3\xb6id. Sel ajal sattus ta liiklus\xc3\xb5nnetusse, mis muutis ta igasuguse transpordi osas ettevaatlikuks._NEWLINE_Yorke elab Oxfordis koos elukaaslase Rachel Oweni ning laste Noah\' (s\xc3\xbcnd. 2001) ja Agnesega (s\xc3\xbcnd. 2004)._NEWLINE_Tal on 3 aastat noorem vend Andy, kes on samuti laulja, kuigi mitte nii edukas. Ta oli b\xc3\xa4ndi Unbelievable Truth solist, hiljem proovis alustada soolokarj\xc3\xa4\xc3\xa4ri.'